แอป Panya ประกาศปิดชั่วคราว
“เพียงแค่ตอบคำถามถูกหมด 12 ข้อ เราก็จะได้เป็นส่วนหนึ่งของเงินรางวัลกว่าแสนบาท โดยที่เราไม่ต้องเสียค่าใช้จ่ายใดๆเลย”  นี่เป็นโมเดลธุรกิจแนวใหม่ที่พึ่งเคยเกิดในประเทศไทย เมื่อประมาณปลายกุมภาพันธ์ปีที่แล้ว ภายใต้แอปพลิเคชันที่มีชื่อว่า Panya  ในตอนนั้นทุกคนสนใจว่าอยากได้รางวัล แต่มีน้อยคนที่จะตั้งคำถามว่าสุดท้ายแล้ว Panya จะเป็นอย่างไร
1 ก.พ. 2562

แอป Panya ประกาศปิดชั่วคราว / โดย ลงทุนแมน
“เพียงแค่ตอบคำถามถูกหมด 12 ข้อ
เราก็จะได้เป็นส่วนหนึ่งของเงินรางวัลกว่าแสนบาท
โดยที่เราไม่ต้องเสียค่าใช้จ่ายใดๆเลย”
นี่เป็นโมเดลธุรกิจแนวใหม่ที่เพิ่งเคยเกิดในประเทศไทย
เมื่อประมาณปลายกุมภาพันธ์ปีที่แล้ว
ภายใต้แอปพลิเคชันที่มีชื่อว่า Panya
ในตอนนั้นทุกคนสนใจว่าอยากได้รางวัล
แต่มีน้อยคนที่จะตั้งคำถามว่าสุดท้ายแล้ว Panya จะเป็นอย่างไร
Panya เป็นของใคร?
จริงๆแล้ว เจ้าของแอป Panya คือ บริษัท ซันโตร่า นากามะ (ประเทศไทย) จำกัด
บริษัทนี้ทำธุรกิจในลักษณะ Startup Studio ที่พยายามหาไอเดีย สร้างธุรกิจขึ้นมาใหม่เอง
Panya ถือว่าเป็นหนึ่งในแอปพลิเคชันที่เติบโตอย่างรวดเร็ว
หลังจากเปิดตัวเพียง 6 เดือนมีผู้ใช้กว่า 1.8 ล้านบัญชี และมีอัตราการเข้ามาเล่นซ้ำกว่า 40%..
อย่างไรก็ตาม ด้วยโมเดลธุรกิจที่ใช้เงินรางวัลเป็นแรงขับเคลื่อนเป็นหลัก ทำให้มีค่าใช้จ่ายประจำที่ต้องจ่ายออกไปทุกวัน..
Panya เปิดให้เล่น 2 รอบในช่วงเวลากลางวัน และกลางคืน
ถ้าให้แอปพลิเคชันแจกเงินรวมกันประมาณ 5 แสนบาทต่อวัน
หมายความว่า..
1 เดือน เงินรางวัลรวม 15 ล้านบาท
1 ปี เงินรางวัลรวม 180 ล้านบาท
แม้ว่าเงินรางวัลจะยังไม่ออกจากระบบทันที
โดยแอปพลิเคชันจะให้ถอนได้ ถ้าเรามีเงินรางวัลสะสมมากกว่า 1,000 บาท
อย่างไรก็ตาม ในระยะยาวเมื่อ ได้รับรางวัลสะสมกันมากขึ้น ในที่สุด หลายๆคนก็เลือกที่จะถอนเงินรางวัลออกมา..
และที่น่าสนใจคือ นี่เป็นเพียงค่าใช้จ่ายเฉพาะเงินรางวัล ไม่รวมค่าใช้จ่ายพนักงาน ค่าใช้จ่ายการบริหาร..
บริษัทจึงจำเป็นต้องหารายได้ซึ่งอาจจะเป็นค่าโฆษณา หรือผู้สนับสนุน มาทดแทนสิ่งที่ต้องจ่ายไปในแต่ละวัน
ถ้ารายรับเข้ามาไม่ทันก็จะกลายเป็นมีแต่รายจ่าย
ก็ต้องติดตามว่า แอป Panya จะกลับมาเปิดบริการอีกครั้งได้หรือไม่
จริงๆ แล้วเรื่องแบบนี้เกิดขึ้นกับหลายธุรกิจที่เราเคยรู้จัก ไม่ว่าจะเป็น 11street, Ensogo หรือแม้แต่ California Wow ที่ทำการตลาดแบบจัดเต็ม นำเสนอดีล โปรโมชัน หรือเงินรางวัลที่น่าตื่นตาตื่นใจ
เรื่องนี้เป็นกรณีศึกษาที่ดี
สำหรับการทำตลาดแบบเผาเงินก่อน แล้วรอความหวังในอนาคต
เราต้องวางแผนเรื่องเงินทุนสำรอง และ รายรับที่จะเข้ามาให้ดี
ถ้าน้ำไหลเข้ามากกว่าไหลออก ก็จะทำให้น้ำเพิ่ม
แต่ถ้าน้ำไหลออก โดยที่น้ำไม่ค่อยเข้าเท่าไร
สุดท้าย น้ำก็แห้งหมดถัง..